སྒྲུང་འདི་ནི་ཡོ་རོབ་ཀྱི་ཆེ་ཁི་Czechརྒྱལ་ཁབ་ཀྱི་ངག་རྒྱུན་གྱི་གནའ་སྒྲུང་ཞིག་རེད་ལ། དུས་རབས་བཅུ་དགུ་བའི་ནང་ཡིག་ཐོག་ཏུ་བཀོད་ཅིང་བོད་ལ་མཚོན་ན་སྣང་ས་འོད་འབུམ་ལྟ་བུ་རེད
༡༽རྒྱལ་པོ་ཞིག་ཡོད་པ་དེ་ལ་སྲས་ཤིག་ཡོད་པ་རེད།། ཉིན་ཞིག་རྒྱལ་པོས་ད་ནི་ང་རྒས་ཟིན་ཅིང་ཁྱེད་རང་ཆང་ས་རྒྱག་རན་པས། ངས་ཁྱེད་ཀྱི་མ་འོངས་བའི་གནའ་མ་ལྟ་འདོད་འདུག་ཅེས་ལབ། སྲས་ཀྱིས་ངས་ཁྱེད་ཀྱི་རེ་བ་སྐོང་འདོད་ཡོད་ཀྱང་ང་ལ་ངོ་ཤེས་ཀྱི་བུ་མོ་ཞིག་ད་བར་མེད་ཅེས་ཞུས།
༢༽ ཡབ་ཀྱིས་གསེར་གྱི་ལྡེར་མིག་ཅིག་སྤྲད་ཅིང་ཁྱེད་རང་ཐོག་ཁང་གི་བརྙན་པར་ར་བ་སོང་དང་། ཁྱེད་ཀྱི་བློ་ལ་འབབ་པའི་མནའ་མ་ཞིག་དེ་ནས་འདེམས་ཏེ་ང་ལ་ལབ་ཅེས་གསུངས།
༣༽ གསེར་གྱི་མཐའ་ཤིང་ཞིག་ཡོད་ཅིང་། དེའི་ནང་དུ་རྒྱལ་པོའི་གཞན་གྱི་སྲས་མོ་བཅུ་བཉིས་ཡོད་པའི་ལྕགས་སྒོ་ཕྱེ་ནས་ནང་དུ་ཕྱིན། སྲས་མོ་ཀུན་གྱི་དབུ་རུ་རྒྱལ་པོའི་དབུ་རྒྱན་མནབ་ཡོད་ཅིང་། དེ་དག་ལ་བལྟས་རྗེས་གཅིག་ནི་གཞན་ལས་ཀྱང་མཛེས་ཉམས་ལྡན་པ་མཐོང་།
༤༽ ཁོ་ཧང་སང་བའི་སྒོ་ནས་ཁོང་རྣམས་ལ་ཞིབ་ལྟ་ཞིག་གནང་རྗེས་འདྲ་པར་བཅུ་གསུམ་པ་དེ་དར་རས་ཀྱིས་བཀབ་ཡོད་པ་ཤེས། དར་རས་ཕར་གཡུག་ནས་གང་ཞིག་དེ་རུ་འདུག་པ་བལྟས།
༥༽ གྱོན་གོས་དཀར་པོ་མནབ་ཅིང་དངུལ་གྱི་སྐེ་རགས་བཅིང་བ། མུ་ཏིག་གི་དབུ་རྒྱན་ཡོད་པའི་བུ་མོ་ཞིག་མཐོང་ཞིང་མོ་ནི་ཧ་ཅང་གི་མཛེས་སྡུག་ལྡན་པ་ཡང་། སྐྱོ་ཉམས་ལྡན་ཞིང་སྐུ་ཁ་སྐུ་མདོག་སྐྱ་པོས་ཁེངས། འདྲ་པར་གྱི་མདུན་དུ་རྒྱལ་སྲས་རྒྱུན་རིང་ལངས་ནས་ལྷག་ཅིང་། རིམ་བཞིན་སྙིང་དུ་ཟུག་གཟེར་སྐྱེས་བས་ལྷོད་ཀྱིས་ངུས། ཁོང་ལ་མོ་ནི་མཁོ་ཞིང་གཞན་རྣམས་དགོས་མཁོ་མེད་པ་གཞི་ནས་འཚོར། སྐབས་དེར་འདྲ་པར་གཞན་རྣམས་ངེས་མེད་དུ་ཡལ།
༦༽ རྒྱལ་སྲས་འོག་ཁང་དུ་ཕྱིན་ནས་ཡབ་རྒྱལ་པོ་ལ་ཁོས་ཅི་ཞིག་གདམས་པ་ཞུས་སྐབས་ཡབ་སྐྱོ་སྣང་གིས་གང་། ཡབ་གྱིས་རྒྱལ་སྲས་མ་དེ་རྫུ་འཕྲུལ་ལྡན་པའི་མི་ཞིག་གིས་བཙོན་དུ་བཅུག་ཟིན་པས་མི་སུ་ཞིག་མོ་སྐྱོབ་ཏུ་ཕྱིན་ཡང་ཕྱིར་འོང་མེད། ཁྱེད་ཀྱིས་མོ་སྐྱོབ་ནས་མོ་དང་མཉམ་དུ་ལམ་ལྷོང་ལྡན་པའི་ངང་ཕྱིར་ལོག་ཡོང་བའི་སྨོན་ལམ་འདེབས་བཞིན་ཡོད་ཅེས་གསུངས།
༧༽ རྒྱས་སྲས་ཀྱིས་ཡབ་དང་གྱེས་ཕྱག་གིས་རྟ་ལ་ཞོན་ནས་ཕྱིན་མཐར་ནག་ཁུང་དབུས་སུ་ལམ་ཁ་བརླགས། གློར་བུར་དུ་རྒྱབ་ཕྱོགས་ནས་མི་ཞིག་གིས་བོས་ཞིང་"ང་སྐུ་ཉིད་ཀྱི་ཞབས་ཞུ་པ་ཁྲིད་ཅིག ཁྱེད་ཉིད་མ་འོངས་བ་ཐུགས་འགྱོད་མི་སྐྱེས་པ་སེམས་ཐག་ཡིན།" རྒྱལ་སྲས་ཀྱིས་ཁྱེད་རང་སུ་ཡིན། ཁྱེད་ལ་དམིགས་བསལ་གྱི་ནུས་པ་ཅི་ཡོད་ཅེས་དྲིས། གཞན་གྱིས་ང་ལ་མི་རིང་ཟེར། ངའི་ལུས་པོ་ནགས་ཚལ་འདིའི་སྡོང་པོ་རིང་ཤོས་ལས་ཀྱང་རིང་བ་བྱེད་ཐུབ་པས་ཡིན།
༨༽ ཁོས་བཤད་པ་ནང་བཞིན་དེ་ལྟར་བྱས་ཤིང་སྡོང་པོ་རིང་ཤོས་ལས་བྱ་ཚང་ཞིག་བླངས་ཏེ་རྒྱལ་སྲས་ལ་ཕུལ། རྒྱལ་སྲས་ཀྱིས་ཁྱེད་ཀྱིས་དེ་ལྟར་བྱེད་པ་ཡག་པོ་རེད། ཡིན་ཡང་ཁྱེད་ཀྱིས་ང་ལ་ནགས་གསེབ་འདི་ནས་ལམ་ཁ་བསྟན་ན་དེ་ལས་ཡག་ཤོས་རེད། མི་རིང་གིས་རང་གཟུགས་རིང་དུ་བཏང་ཞིང་བལྟས་རྗེས་ལམ་ཁ་འདི་ནས་ནགས་གསེབ་ལས་ཕྱི་རུ་འགྲོ་ས་ཐུང་ཤོས་རེད་ཅེས་བསྟན།
༩༽ ཁོང་གཉིས་ནགས་གསེབ་ལས་ཕྱི་རོལ་ཏུ་ཐོན་སྐབས་མི་རྒྱགས་པ་ཞིག་མཐོང་། མི་རིང་གིས་ཁོང་ནི་ངའི་གྲོགས་པོ་རེད། ཁྱེད་ཀྱིས་ཞབས་ཞུ་པ་བྱེད་ཆོག ཁོས་ཞབས་ཞུ་ཡག་པོ་བྱེད་ངེས་རེད། རྒྱལ་སྲས་ཀྱིས་ཁྱེད་རང་སུ་ཡིན། ཁྱེད་ལ་དམིགས་བསལ་གྱི་ནུས་པ་ག་རེ་ཡོད་ཅེས་དྲིས། གྲོགས་པོས་ང་ལ་ཞེང་ཆེ་ཟེར། ངའི་ལུས་ཕུང་ཞེང་ཁ་ཆེ་རུ་བཏང་བའི་ནུས་བ་ཡོད། རྒྱལ་སྲས་ཀྱིས་ང་ཚོ་ལ་སྟོན་དང་ཞེས་གསུངས།
༡༠༽ "བྲོས་ཤིག མགྱོགས་པོ་ནགས་གསེབ་ཏུ་བྲོས་ཤིག དེ་མིན་ངའི་གྲོད་ཁོག་ཆེ་རུ་གྱུར་ནས་བས་ཁྱེད་གཉིས་གཙིར་ངེས་རེད་ཅེས་བཤད་སྐབས་མི་རིང་འབྲོ་ས་རུ་རྒྱལ་སྲས་རྟ་ལ་ཞོན་ཏེ་བྲོས་ཀྱང་ཕལ་ཆེར་གཙིར་འཕྲོ་བྱོས།"
༡༡༽ སྐབས་དེར་ཞེང་ཁ་ཆེ་རུ་བཏང་མཚམས་བཞག་ཅིང་ཁ་ནས་དབུགས་ཕྱི་རུ་བཏོན་ཚེ་ཤིང་ནགས་ཀྱི་མགོ་བོ་ཡོམ་ཡོམ་དུ་ས་རུ་གཡོས། རྒྱལ་སྲས་བཞད་བགད་དང་ལྷན་དུ་ཁྱེད་ཀྱིས་ང་ཐག་རིང་སར་འབྲོ་རུ་བཅུག་སོང་། ངས་ཉིན་རེ་བཞིན་མི་ནུས་བ་ཅན་འདི་འདྲ་རྙེད་པ་མི་སྲིད་པས་ང་དང་མཉམ་དུ་འགྲོ་ཞེས་སྨྲས།
༡༢༽ ཁོང་ཚོར་བྲག་ངོས་སུ་ཕྱིན་སྐབས་མགོ་དཀྲིས་ཀྱིས་མིག་གཉིས་བཏུམས་པའི་མི་ཞིག་དང་འཕྲད། རྒྱལ་སྲས་ཀྱིས། མིག་གཉིས་བཏུམས་ཚེ་ལམ་ཁ་ཡག་པོ་མི་མཐོང་བས་ག་རེ་བྱས་ནས་བཏུམས་པ་ཡིན་ཞེས་དྲིས།། ངའི་མིག་ཧ་ཅང་རྣོ་བས་བཀབ་པ་ཡིན། གལ་སྲིད་མ་བཀབ་ན་རྣོ་རྒྱུ་མང་དྲགས་པས་ལྟ་ཡུལ་ཀུན་ལ་འཚིག་སྐྱོན་དང་གཏོར་སྐྱོནའབྱུང་བས་ཡིན། དེ་བརྟེན། ང་ལ་མིག་རྣོ་ཅན་ཞེས་འབོད།
༡༣༽ ཁོས་མིག་སྒྲིབ་ཀྱི་རས་མར་ཕུད་ཅིང་བྲག་རྡོ་ཞིག་ལ་ཐེར་ཟུག་ཏུ་བལྟས་སྐབས། བྲག་རྡོ་བསྲེགས་ཤིང་གནམ་ལ་གས་འཐོར་དུ་ཕྱིན་ཞིང་མཐར་བྱེ་མ་ཙམ་དུ་གྱུར།
༡༤༽ བྱེ་མའི་དཀྱིལ་ནས་འོད་དུ་འཚེར་བའི་གསེར་ཞིག་བྱུང་ཞིང་གསེར་དེ་རྒྱལ་སྲས་ལ་ཕུལ། རྒྱལ་སྲས་བཞད་བགད་དང་ལྷན་དུ་ཁྱེད་ནི་རིན་ཐང་ཅན་གྱི་མི་ཞིག་རེད། གལ་སྲིད་མི་ཞིག་གིས་ཁྱེད་ཉིད་མ་ཁྲིད་ན་སྨྱོན་པ་ཡིན་ངེས་རེད་ཅེས་གསུངས།
༡༥༽ ཁྱེད་ཀྱི་མིག་དེ་འདྲ་རྣོ་པས་འདི་ནས་ལྕགས་ཀྱི་ཕོ་བྲང་བར་དུ་ལམ་ཐག་ཅི་ཙམ་དང་། དེ་ནས་ད་ལྟ་ག་རེ་བྱེདབཞིན་འདུག ངས་ཤེས་འདོད་འདུག་ཅེས་དྲིས། ཁོང་ཚོ་ད་ལྟ་དགོང་ཟས་གྲྭ་འགྲིག་བྱེད་བཞིན་འདུག ངའི་མ་འོངས་བའི་གནའ་མས་ག་རེ་བྱེད་བཞིན་འདུག མོ་ནི་ཕོ་བྲང་གི་ཡང་ཐོག་ནས་བཟང་བཙོན་དུ་འདུག་ཅིང་རྗུ་འཕྲུལ་ཅན་གྱི་མི་ངན༼བོད་ཀྱི་ལྷ་སྒྲུང་དུ་བདུད་ཅེས་འབོད་པ་དང་གཅིག་མཚུངས་རེད་སྙམ༽ དེས་སྲུང་ནས་བསྡད་འདུག དེ་རིང་དགོང་ཁ་བར་དུ་ང་ཚོ་གནས་དེ་རུ་འབྱོར་ཐུབ་ངེས་རེད་ཅེས་ལན་གནང་།
༡༦༽ བྲག་ངོས་དང་རྗ་གསེབ། ནགས་གསེབ་སོགས་རྒྱུུད་ནས་བར་ཆོད་སྣ་ཚོགས་བྱུང་ཡང་ཞབས་ཞུ་པ་གསུམ་གྱི་ནུས་མཐུ་ཡིས་དེ་དག་ཐམས་ཅད་བཟློགས། ཉི་མ་ནུབ་པ་མཉམ་དུ་ལྕགས་ཀྱི་ཕོ་བྲང་ཁོང་ཚོའི་མིག་མདུན་དུ་མངོན།
༡༧༽ ཁོང་ཚོ་བཞི་པོ་ཕོ་བྲང་གི་ཉེར་འཁོར་གྱི་སྲུང་སྐྱོབ་རྫིང་བུའི་ཟམ་པ་རྒྱུད་སྒོ་ཆེན་དུ་འཛུལ་བ་དང་མཉམ་དུ་རྒྱ་སྒོ་རང་བཞན་གྱིས་བརྒྱབས།
༡༨༽ ལྕགས་ཀྱི་ཕོ་བྲང་གི་མདུན་ཐང་དང་རྟ་ཁང་། ཚོགས་ཁང་དང་སྒེར་ཤག་སོགས་སུ་མི་མང་པོ་མཐོང་ཡང་ཐམས་ཅད་བྲག་རྡོ་གྱུར་པས་སུ་ཡང་འགུལ་སྐྱོད་བྱེད་མ་ཐུབ་པ་ལྷག
༡༩༽ ཁོང་རྣམས་ཕོ་བྲང་གི་ཚོགས་ཁང་ནང་དུ་ཕྱིན། ཚོགས་ཁང་གི་དཀྱིལ་དུ་མདུན་ཅོག་ཅིག་ཡོད་ཅིང་མདུན་ཅོག་སྟེང་དུ་བཟའ་བཏུང་གིས་གང་། ཁོང་རྣམས་ཀྱིས་ཅུང་ཙམ་སྒུག་བྱེད་ཀྱང་སུ་ཡང་མ་ཡོང་བས་མཐར་བཟའ་བཏུང་རྣམས་གང་ཐུབ་ཀྱིས་ལོངས་སུ་སྤྱད།
༢༠༽ ཁོང་ཚོས་བཟའ་བཏུང་ཚར་རྗེས་སུ་རྫུ་འཕྲུལ་ཅན་གྱི་མི་ངན་དེས་སྒོ་ཕྱེ་ནས་ནང་དུ་སླེབས། མི་དེས་གྱོན་པ་ནག་པོ་གྱོན་ཞིང་ཁ་སྤུ་པུས་མོ་བར་དུ་སླེབས་པ། ལྕགས་ཀྱི་སྐེ་རགས་གསུམ་གྱིས་སྐེད་པ་བཅིངས་ཤིང་སྲས་མོ་སྐུ་ཞབས་ཀྱི་ཕྱག་ལ་འཇུས་ནས་སླེབས། སྲས་མོས་ན་བཟའ་དཀར་པོ་མནབས་ཤིང་མུ་ཏིག་དབུ་རྒྱནབཀྲུས་ཁར་སྐྱོ་ཉམས་སྒང་སྐུ་མདོག་སྐྱ་པོ་ཆགས་པས་དུར་ས་ནས་ཕྱིར་ལོག་བྱེད་པ་དང་གཉིས་སུ་མཆིས།
༢༡༽ ཁྱེད་ཚོ་འདི་རུ་ག་རེ་ཆེད་དུ་ཡོང་བ་ངས་ཤེས་ཡོད། ཁྱེད་ཚོས་མོ་ཁྲིད་རྒྱུ་ཡིན་པས། ཁྲིད་ན་འགྲིག་གི་རེད། ཡིན་ཡང་ཁྱེད་ཚོས་ཉིན་གསུམ་རིང་མོ་ཡལ་དུ་མི་འཇུག་པ་ལྟ་རྟོགས་བྱེད་དགོས། དེ་མིན་ཁྱེད་ཚོ་ཡང་མོ་ཁྲིད་རྩིས་བྱེད་མཁན་གྱི་དེ་སྔོན་གྱི་མི་ཚོ་བཞིན་རྡོ་རུ་འགྱུར་ངེས་རེད། ཅེས་སྣང་ཆུང་གིས་བཤད་ཅིང་སྲས་མོ་རྐུབ་སྟེགས་སྟེང་དུ་སྡོད་དུ་བཅུག་ནས་ཕྱིན།
༢༢༽ མོའི་མཛེས་སྡུག་གིས་རྒྱལ་སྲས་ཀྱི་ལུས་ངག་ཡིད་གསུམ་ཀུན་ནས་བཀུག་ཅིང་རང་དབང་མེད་པ་མོ་ཡི་མདུན་དུ་ཕྱོགས་ཀྱང་མོ་ནི་མཱ་མཱ་གི་རྡོ་ནང་བཞིན་ཕྱི་ལན་ཅི་ཡང་མ་གནང་བ་ལྷག མི་རིང་གིས་རང་ལུས་ཁང་གདོང་དུ་མ་ཐུག་པ་རིང་དུ་བཏང་ཞིང་མི་གྱད་ཀྱིས་རང་གཟུགས་ཆེ་རུ་བཏང་ནས་སྒོ་བཅད། མིག་རྣོས་མོ་ལ་བྱ་ར་བྱས། ཅུང་འགོར་རྗེས་ཁོང་རྣམས་ཧ་ཅང་ཨ་ཐང་ཆད་ནས་མཚན་གང་གཉིད་དུ་གཡུར།
༢༣༽ ཞོགས་པ་ཐེངས་དང་པོ་རྒྱལ་སྲས་གཉིད་ལས་སེལ། བྲེལ་ཚབ་ངང་གང་མགྱོགས་ཀྱིས་ཞབས་ཞུ་པ་རྣམས་གཉིད་ལས་དཀྲོགས་ཤིང་སྲས་མོ་གནས་འདིར་མི་འདུག་ཅེས་ལབ། མིག་རྣོས་ཐུགས་ཁྲལ་མ་གནང་། ངས་ལྟ་དགོས་ཟེར་བཞིན་སྒེའུ་ཁུང་རྒྱུད་དེ་བལྟས་སྐབས་མོ་ནི་ནགས་དཀྱིལ་གྱི་བེ་ཤིང་རྩེ་ཡི་བེ་འབྲས་ཀྱི་ནང་དུ་ཡིབ་པ་མཐོང་།
༢༤༽ མི་རིང་གིས་མིག་རྣོ་རྒྱབ་ཏུ་འཁུར་ཞིང་ནགས་གསེབ་ཏུ་མིག་རྣོའི་ལམ་སྟོན་བཞིན་ཕྱིན། གོམ་གང་ལ་མེ་ལི་གཅིག་ཙམ་ཡོད་པས་ཁོང་གཉིས་ཀྱིས་མགྱོགས་པོ་གནས་དེར་སླེབས་ཏེ། ཤིང་ཏོག་བཏོགས་ནས་འཕྲལ་དུ་རྒྱལ་སྲས་ཀྱི་གམ་དུ་ལོག ཤིང་ཏོག་རྒྱལ་སྲས་ལ་ཕུལ། རྒྱལ་སྲས་ཀྱིས་ཤིང་ཏོག་ས་ལ་གཡུག་པ་ན་སྲས་མོ་འཇའ་མཚོན་ལྟར་ཁོང་གི་འཁྲིས་སུ་མངོན།
༢༥༽ རྗུ་འཕྲུལ་ཅན་གྱི་མི་ངན་གྱིས་སྒོ་མགྱོགས་པོ་ཕྱེ་ཞིང་ནང་དུ་སླེབས། ཡ་མཚན་གྱི་ངང་མིག་གྱེར་རེ་བལྟས་སྐབས་ཁོང་གི་ལྕགས་ཀྱི་སྐེ་རགས་གཅིག་ཆད། སྲས་པོ་ལག་ཏུ་འཇུས་ནས་ཁོང་དང་མཉམ་དུ་ཕྱི་ཁྲིད།
༢༦༽ རྒྱས་སྲས་དང་ཁོང་གི་ཞབས་ཞུ་པ་རྣམས་ཉིན་གང་ཕོ་བྲང་དུ་མྱུལ་སྐབས་རྒྱས་སྲས་གཞན་དང་མི་མང་པོ་ཞིག་རྡོ་རུ་འགྱུར་ཞིང་མི་ཞིག་འབྲོ་རྩིས་བྱེད་སྐབས་དང་། མི་ཞིག་གིས་རལ་གྲི་ཕྱི་རུ་བཏོན་རྩིས་བྱེད་སྐབས། མི་ཞིག་གིས་ཤ་ཟ་སྐབས་བཅས་སུ་རྡོ་རུ་གྱུར་བས་གནས་དེར་དམག་ཤུལ་གྱི་གཡུལ་ས་བཞིན་གསོན་ཤུགས་མེད་པ་གནས་བ་མ་ཟད། ཆུ་བོ་ཡང་རྒྱུ་བཞིན་མེད་ལ་ཉ་ཡང་གཙང་པོ་མེད། གནས་དེ་རུ་བྱ་བྱེའུ་མེད་ཅིང་ཤིང་སྡོང་ལ་ལོ་མ་མེད་པས་ཆེས་ཉམ་ང་བའི་གནས་སུ་མཆིས།
༢༧༽ དུས་ཡུན་གསུམ་གྱི་ཟས་རིགས་དུས་ཐོག་ཏུ་རང་བཞིན་སླེབས་ཤིང་ཁོང་རྣམས་ཀྱིས་ཕོ་བྲང་དུ་བཟའ་བཏུང་ལ་བདེ་པ་རོལ། ལྷག་པར་དུ་བཏུང་ཡ་རིགས་འདྲ་མིན་སྣ་ཚོགས་ཀྱང་རྒི་ལ་སི་ཡི་glassནང་དུ་རང་བཞིན་གྱིས་འཕོ་བས་བདེ་བ་བཏུང་།
༢༨༽ དགུང་ཟས་རྗེས་ཡང་རྫུ་འཕྲུལ་ཅན་གྱི་མི་ངན་དེས་སྒོ་ཕྱེ་ཞིང་སྲས་མོ་ཁྲིད་དེ་འོང་། ཁྱེད་ཚོས་མཚན་གང་མོ་ལ་ལྟ་རྟོག་ནན་པོ་བྱོས་བཤད་དེ་ཕྱིན། ཁོང་ཚོས་མཚན་གང་ལྟ་རྟོགས་བྱེད་རྒྱུ་ཁས་ལེན་བྱས་ཀྱང་སླར་ཡང་གཉིད་དུ་གཡུལ།
༢༩༽ ཞོགས་པ་ཉི་མ་ཤར་བ་དང་མཉམ་དུ་རྒྱལ་སྲས་ཡར་བཞེངས་ཞིང་ཡར་མར་བལྟས་ཀྱང་སྲས་མོ་མ་མཐོང་། "ཁོས་མགྱོགས་པོ་མིག་རྣོ་ལ་ཡར་ལོངས་ནས་སྲས་མོ་གང་དུ་ཡོད་མེད་ལྟོས་དང་།" "མིག་རྣོ་ཡིས་མིག་ཕུར་ཕུར་ཞིག་སྟངས་ཞོར་དུ་བལྟས་ནས་ངས་མོ་གང་དུ་ཡོད་པ་མཐོང་བྱུང་།" འདི་ནས་མེ་ལི་གཉིས་བརྒྱ་ཙམ་གྱིས་སར་བྲག་ནང་དུ་ནོར་བུ་ཞིག་འདུག ནོར་བུ་དེ་སྲས་མོ་རེད།
༣༠༽ མིག་རིང་གིས་མིག་རྣོ་ཕྲག་ཏུ་འཁུར་ཞིང་གནས་དེ་རུ་ཕྱིན། གོམ་པ་གང་ལ་མེ་ལི་ཉི་ཤུ་ཙམ་ཡོད། མིག་རྣོའི་མིག་གིས་བྲག་རྡོ་དེ་དུམ་བུ་སྟོང་ཕྲག་དུ་མ་བཏང་ཞིང་གས་སྲིབ་ལས་འོད་དུ་འཚེར་བའི་ནོར་བུ་ཐོན། ཁོང་གཉིས་ཀྱིས་ལམ་སང་དེ་འཁུར་ནས་ཕྱིར་རྒྱལ་སྲས་ཀྱི་གམ་དུ་ལོག
༣༡༽ རྒྱལ་སྲས་ཀྱི་ནོར་བུ་ས་ལ་གཡུག་སྐབས་སྲས་མོ་ཁོང་གི་འཁྲིས་སུ་ལངས་ནས་བསྡད། དུས་དེར་མོ་སྔོན་ལྟར་ཤ་མདོག་སྐྱ་པོ་མ་རེད། རྫུ་འཕྲུལ་ཅན་གྱི་མི་ངན་གྱིས་མགྱོགས་པོར་སྒོ་ཤུགས་ཆེན་ཕྱེ་ཞིང་སེམས་ཁམས་མ་སྐྱིད་པའི་ངང་ནང་དུ་ལོག ཁོས་སྲས་མོ་དེ་རུ་ཡོད་པ་མཐོང་བས་ཁོང་ཁྲོས་ངར་སྐད་ཅིག་འབྱིན་སྐབས། ཁོང་གི་ལྕགས་ཀྱི་སྐེ་རགས་གཉིས་པ་དེ་ཆད་ཅིང་སྐེད་པ་ནས་ས་ལ་ཟགས། སྲས་མོ་ཁྲིད་ཅིང་ཕོ་བྲང་གི་ཡང་དཀྱིལ་དུ་ཡལ།
༣༢༽ ཉིན་དེ་ཁ་སང་བཞིན་ཡིན་ཡང་དགོང་མོ་སླར་ཡང་རྫུ་འཕྲུལ་ཅན་གྱི་མི་ངན་གྱིས་སྲས་མོ་ཁྲིད་ནས་རྒྱལ་སྲས་གྱི་གམ་དུ་སླེབས། "ངལ་རྒྱལ་དང་ལྷན་དུ་ད་ཐེངས་ངེད་གཉིས་སུ་རྒྱལ་ལྟ་དགོས་བཤད་ཅིང་ལམ་སང་ལོག" ཁོང་ཚོས་ཕན་ཚུན་ལ་ད་ཐེངས་ཉེན་ཁ་མི་རྒྱུད་རྒྱུའི་དམ་བཅའ་ཕུལ་ཡང་ཞོགས་པ་གཉིད་དུ་གཡུལ།
༣༣༽ རྒྱལ་སྲས་སྐྱོ་སྣང་གི་ངང་མིག་རྣོ་མལ་ལས་བསླངས་ཤིང་སྲས་མོ་ཡལ་ཚར་འདུག མགྱོགས་པོ་གང་དུ་ཡོད་མེད་རྩད་གཅོད་བཏང་དང་། མིག་རྣོས་གང་སར་བལྟས་རྗེས་མེ་ལི་སུམ་བརྒྱའི་ས་རུ་མཚོ་ཞིག་འདུག་ཅིང་མཚོ་དཀྱིལ་དུ་དུང་ཞིག་མཆིས། དུང་དཀྱིལ་དུ་མཛུབ་དཀྲིས་ཤིག་འདུག མཛུབ་དཀྲིས་ཀྱི་དཀྱིལ་དུ་མུ་ཏིག་གིས་རྒྱན་ཞིང་མི་ཏུག་དེ་ནི་སྲས་མོ་རེད། ཐུགས་ཁྲལ་མ་གནང་། ང་ཚོས་སྲས་མོ་ཕྱིར་ཁྲིད་ཡོང་གི་ཡིན། མི་རིང་གིས་ཁོང་གི་གྲོགས་པོ་གཉིས་ཕྲག་པ་གཡས་ཡོན་དུ་བཞག་ཅིང་གོམ་པ་གཅིག་ལ་མེ་ལི་སུམ་བཅུ་རེ་སྤོས་ཏེ་གནས་དེ་རུ་ཕྱིན།
༣༤༽ ཁོང་རྣམས་གནས་དེ་རུ་འབྱོར་རྗེས་མིག་རྣོས་མི་རང་ལ་དུང་དཀར་གང་དུ་ཡོད་མེད་བསྟན། མི་རིང་གིས་རང་ནུས་ཅི་ལྕོགས་ཀྱིས་བསྙབས་ཀྱང་མཚོ་མོ་ཟབ་དྲགས་པ་མཚོ་དཀྱིལ་དུ་སྙོབ་མ་ཐུབ།
༣༥༽ མི་གྱད་ཀྱིས་རང་ལུས་གང་ཐུབ་ཀྱིས་ཆེ་རུ་བཏང་ཞིང་མཚོ་འགྲམ་དུ་ཉལ་ནས་བཏུངས་བས་ཆུ་རིམ་བཞིན་ཉུང་དུ་ཕྱིན་ཏེ་མི་རིང་གིས་སྙོབ་ཐུབ་པ་བྱུང།
༣༦༽ མི་རིང་གིས་དུང་དཀར་དབུས་ཀྱི་མཛུབ་དཀྲིས་བླངས་ཤིང་གྲོགས་པོ་གཉིས་ཕྲག་ཏུ་འཁུར་ནས་བྲེལ་ཚབ་ངང་ཕྱིར་རྒྱལ་སྲས་ཀྱི་གམ་དུ་ལོག ཡིན་ཡང་མི་གྱད་ཀྱིས་མཚོ་ཡི་ཕྱེད་ཀ་འཐུང་བའི་རྐྱེན་མི་རིང་སྔོན་ལྟར་མགྱོགས་པོ་འགྲོ་མ་ཐུབ་པས་ཁོས་མི་གྱད་ལུང་ཁུག་ཟབ་མོ་ཞིག་གི་ནང་དུ་ས་ལ་གཡུགས། ལུང་པ་དེ་ཆུ་ཡིས་གང་།
༣༧༽ ཐོ་རེངས་ཀྱི་སྐྱ་མདའ་དལ་གྱིས་ཤར་ཡང་རྒྱལ་སྲས་ཀྱི་ཞབས་ཞུ་པ་རྣམས་ད་དུང་མ་སླེབས། ཉི་མའི་འོད་ཟེར་མཐོ་པོའི་ཤར་རིའི་ཕྱོགས་ཀྱི་ནམ་ཁ་འཕྲོས་ཀྱང་ཁོང་རྣམས་མ་སླེབས་པས་རྒྱལ་སྲས་ལ་དེ་སྔོན་སྐྱེས་མྱོང་མེད་པའི་འཇིགས་སྣང་ཞིག་གིས་ཀུན་ནས་དེད། སྐབས་དེ་རུ་རྫུ་འཕྲུལ་ཅན་གྱི་མི་ངན་གྱིས་སྒོ་ཕྱེ་ནས་ནང་དུ་སླེབས། ཁོས་གང་སར་བལྟས་ཀྱང་སྲས་མོ་མ་མཐོང་པས་དགའ་སྤྲོས་གད་མོ་ཤུགས་ཆེ་བགད།
༣༨༽ མིག་རྣོས་གནད་དོན་ཅི་ཞིག་ལྷག་བཞིན་ཡོད་པ་མཐོང་པས་མི་རིང་ལ་བཤད། མི་རིང་མཆོང་ཐེངས་གཅིག་གིས་ཉེ་སར་བཅར་ཞིང་མཛུབ་དཀྲིས་སྒེའུ་ཁུང་རྒྱུད་ནས་ནང་དུ་གཡུགས། དཀྱིལ་གྱི་མི་ཏུག་བཅག་པས་སྲས་མོ་མཐོང་ལམ་དུ་མངོན། སྲས་མོས་རྒྱལ་སྲས་ལ་འཛུམ་མདངས་དང་ལྷན་འོད་དུ་འཚེར་བའི་མཁུར་ཚོས་ངོམས།
༣༩༽ རྫུ་འཕྲུལ་ཅན་གྱི་མི་ངན་གྱིས་སྡང་སྐད་ཀྱི་ངར་སྒྲ་བསྒྲོགས་པས་ཕོ་བྲང་ཡང་ལྡེམ་ལྡེམ་དུ་གཡོ་ཞིང་ཁོའི་ལྕགས་ཀྱི་སྐེ་རགས་གསུམ་པ་དེ་ཆད། ཁོ་ཁྭ་ཏ་སྤྲུལ་ཞིང་སྒེའུ་ཁུང་རྒྱུད་ནས་ཕྱི་རུ་ཕུར། ལམ་སང་རྒྱལ་སྲས་ཀྱི་སེམས་སུ་ད་ནི་ཁོས་སྲས་མོ་སྐྱོབ་ཐུབ་སོང་སྙམ་སྐབས་སྲས་མོ་ངོ་ཚའི་དབང་གིས་ཁ་མདོག་དམར་པོ་ཆགས་ཤིང་རྒྱ་སལ་མེ་ཏོག་ལྟར་བུ་མཛེས་སྡུག་ལྡན་པ་ཞིག་ཏུ་གྱུར། དེ་ནི་དགའ་སྤྲོ་དང་བརྩེ་དུང་གིས་དམར་པོ་ཆགས་པ་ལས་སྤྱི་སྟངས་ཀྱི་ངོ་ཚ་ཞིག་ག་ལ་ཡིན།
༤༠༽ དེ་དུས་ཕོ་བྲང་དང་ཕོ་བྲང་གི་ཉེར་འཁོར་ཐམས་ཅད་ལ་གསོན་ཤུགས་རྒྱས་ཤིང་དེ་སྔོན་རལ་གྲི་ཕྱི་རུ་བཏོན་རྕིས་བྱེད་པའི་མི་དེས་རལ་གྲི་ཕྱིར་བཏོན་པ་དང་། འབྲོ་རྩིས་བྱེད་པའི་མི་དེ་ས་རུ་འགྱེད་དེ་སྣ་ལ་རྨས་སྐྱོན་བཟོས། ཟ་འཕྲོ་བྱེད་པའི་མི་དེས་ཤ་ཟ་འཕྲོ་རྒྱུན་མཐུད་དུ་ཟས་བ་སོགས་དེ་སྔོན་རྫུ་འཕྲུལ་ཅན་གྱི་མི་ངན་དེས་ཁོང་རྣམས་རྡོ་རུ་མ་བསྒྱུར་གོང་གི་འགུལ་སྐྱོད་ཚང་མ་འཇུག་སྐྱོང་ཡོང་བའི་གོ་སྐབས་ཤར། རྟ་ཕོའི་ངུར་སྒྲ་དང་བྱེའུ་སྐད་སྒྲ་བཅས་རིམ་བཞིན་སྒྲོག་པ་མ་ཟད་གཙང་པོའང་རྒྱུན་ལྡན་བཞིན་རྒྱུ་ཞིང་ཉ་རྣམས་གང་འདོད་དུ་རྩེས།
༤༡༽ ཐམས་ཅད་གྱིས་རྒྱལ་སྲས་ལ་ཐུགས་རྗེ་ལེགས་འབུལ་བྱེད་སྐབས་རྒྱལ་སྲས་དགྱེས་འཚོར་ངང་། གལ་སྲིད་ང་ལ་འཇོན་ཐང་ཅན་གྱི་ཞབས་ཞུ་པ་གསུམ་པོ་མེད་ཚེ་ང་ཡང་ཁྱེད་ཚོ་ནང་བཞིན་རྡོ་རུ་འགྱུར་ངེས་རེད་ཅེས་གསུངས། མགྱོགས་པོ་ཞབས་ཞུ་པ་གསུམ་པོ་དང་སྲས་མོ་བཅས་ཁྲིད་ནས་ཡབ་རྒྱལ་པོ་འཁྲིས་སུ་ལོག སྐུ་དྲག་དང་རྒྱལ་སྲས་གཞན་སོགས་ཁོང་གིས་སྐྱོབས་གནང་མཛད་པའི་མི་རྣམས་རྒྱལ་སྲས་ཀྱི་རྗེས་སུ་འབྲངས།
༤༢༽ དགུང་ལོ་བགྲས་པའི་ཡབ་རྒྱལ་པོས་ཁོང་གི་སྲས་ནམ་ཡང་ཕྱི་འོང་མེད་པ་བསམས་ཀྱང་། ལམ་ལྷོང་ངང་བདེ་པ་ཕྱིར་ལོག་པས་བསོད་ནམས་ཆེ་བ་བསྒོམས་ནས་དགའ་བས་ཀུན་ནས་མྱོས་ཤིང་བདེ་སྐྱིད་ཀྱིས་ངུས། ཆང་སའི་གཉེན་སྟོན་གྱི་གྲྭ་བསྒྲིགས་རྒྱ་ཆེན་བྱས། དབུ་རྒྱན་སྲས་ལ་གནང་ཞིང་རྒྱལ་སྲིད་ཕུལ།
༤༣༽ ཆང་སའི་གཉེན་སྟོན་གྱི་རྗེས་སུ་འཇོན་ཐང་ཆེ་བའི་ཞབས་ཞུ་པ་གསུམ་གྱིས་སྐུ་ན་གཞོན་པའི་རྒྱལ་པོ་ལ་ང་ཚོས་ས་ཆ་གཞན་ཞིག་ལ་ཕྱིན་ཏེ་ལས་ཀ་འཚོལ་རྒྱུ་ཡིན་ཞེས་ཞུས། རྒྱལ་པོས་ཁོང་གསུམ་ཁོ་དང་ལྷན་དུ་འདུག་རྒྱའི་སློབ་གསོ་གང་ཐུབ་བཏང་ཡང་ལེགས་འགྲུབ་མ་བྱུང་། རྒྱལ་པོ་དང་རྒྱལ་མོས་ཁོང་གསུམ་ལ་གྱེས་བྲལ་གྱི་མཛད་སྒོ་བསྐྱངས་ཞིང་རྔན་པ་ལ་ཆང་སའི་ཟས་རིགས་སྤྲད། དེ་ནས་བཟུང་ད་ལྟའི་བར་ཁོང་གསུམ་འཛམ་གླིང་སྟེང་ལྗོངས་རྒྱུད་ལ་འགྲོ་བཞིན་ཡོད།།
Menu
གློག་ཀླད་ལས་འཆར། Computer Project
བྱིས་སྐྱོང་བསླབ་བྱ།
སྐད་ཡིག་བསླབ་བྱ། Quotes
བསླབ་བྱ་གྲགས་ཆེན། Famous Quotes
ང་ཚོའི་སྐོར། About us
བྱིས་སྐྱོང་སློབ་གསོའི་མན་ངག་གཅེས་བཏུས།
བྱིས་པའི་གླུ་གཞས། Children's songs
བྱིས་པའི་བརྙན་འཕྲིན། Videos
ཐ་སྙད་གསར་བ།new vocabulary
བོད་ཡིག་སྦྱོང་ས། Learning Tibetan
སྒྲ་ལྡན་བྱིས་སྒྲུང་། Stories on MP3
འདྲ་པར། Event Photos
ཚོང་ཁང་། Shopping
ལོ་རེའི་སྙན་ཐོ། Annual report
བྱ་འགུལ། Events
སྣ་ཚོགས། Variety
གཡག་རྒོད་དང་འབྲེལ་བའི་གསར་འགྱྱར། Wildyaks in the news
Search site
Search site
Contact
Administrator
416-453-9887
admin@wildyaks.com
Homepage Site map RSS Print
Photo used under Creative Commons from Infomastern All materials on this website are for personal use only. All the rights of original materials (drawings, paintings, stories, etc.) on the website are reserved by Wild Yaks, or the respective authors and the artists and are not to be used for commercial us | དྲ་ཚིགས་འདིའི་པར་དབང་ཡོད་ཚད་གཡག་རྒོད་དྲ་བ་དང་རྩོམ་པ་པོ། རྒྱུ་རྩལ་བ་དང་རི་མོ་བ་སོགས་རང་ཉིད་ལ་དབང་བ་ལས། རང་དགར་ཚོང་རྫེས་སོགས་བྱེད་མི་ཆོག